Ni umwanzuro ufashwe nyuma y'iminsi itatu ubutegetsi bwo muri iki gihugu butegetse ko ibikorwa byo kubaka imva ya Etienne Tshisekedi, umuyobozi w'ihuriro ritavuga rumwe n'ubutegetsi, UDPS, bihagarikwa.
Minisitiri w'Intebe Wungirije akaba na Minisitiri w'Umutekano w'Imbere mu gihugu, Emmanuel Ramazani Shadary, yatangaje ko iki cyemezo gifashwe mu rwego rwo kwanga kunyuranya n'amabwiriza agenga gushyingura muri Congo.
Yagize ati "Nta handi hatari mu irimbi ashobora gushyingurwa."
Yakomeje atangaza ko Guverinoma yongeye kwerekana ubushake bwo gutanga ubufasha mu bijyanye n'imihango yo gushyingura Etienne Tshisekedi wahoze ari Minisitiri w'Intebe wa Zaïre.
Radio Okapi dukesha iyi nkuru yanditse ko ubutegetsi nyubahiriza tegeko bw'icyo gihugu na UDPS, ishyaka rya Etienne Tshisekedi, badasenyera umugozi umwe ku bijyanye no kugarura umurambo w'umuyobozi w'abatavuga rumwe n'ubutegetsi mu gihugu; watabarutse ku ya 1 Gashyantare 2017, aguye mu Bitaro biherereye i Bruxelles mu Bubiligi.
N'ubwo impande zombi zitavuga rumwe ku hantu azashyingurwa, umuryango wa Etienne Tshisekedi n'ishyaka rye bavuga ko bagaragaje icyifuzo cyo kumushyingura ku cyicaro cy'ishyaka yahoze ayobora, Leta yo ikavuga ko agomba gushyingurwa mu irimbi riherereye muri Komini ya Gombe.